**Naše aktivnosti na temu baštine i turizma**

Slatinska škola počinje s radom daleke **1913.,** tako da 2013. svečano obilježava 100-tu obljetnicu neprekidnog rada. Osamostaljuje se **1997.,** kada prestaje biti područno odjeljenje splitske škole Marjan, odlukom ministrice Lj. Vokić.

Godine **2001.** službeno obnavlja **učeničku zadrugu Prizidnica**, s namjerom da još intenzivnije radi na otkrivanju, pravilnom vrednovanju i očuvanju prirodne i kulturne, materijalne i nematerijalne baštine. Pri tom je, uklapanje tradicionalnih vrijednosti u suvremeni turističko-gospodarski razvoj mjesta, od ogromne važnosti.

Suradnja s mještanima, otvaranje vrata škole za mjesna događanja, te proizvodnja onoga što mjestu treba, naša je orijentacija od samih početaka. Izvlačenje ljudi, običaja i starih zanata iz zaborava, doprinosi stvaranju jednog zdravog ponosa kod djece i mještana, pogotovo kada vide kako se vrijednosti - na koje su pomalo i zaboravili, cijene među znalcima. Mi, svojim zalaganjem na različitim poljima, nastojimo dati svoj doprinos; praktičnom proizvodnjom kao i istraživanjima mjesta, njegove povijesti i prirodnih potencijala, te dokumentiranjem svega u pisanom i/li elektroničkom obliku.

**1997.** počinjemo s obnavljanjem dva zapuštena maslinika i svake godine, od **2004**., proizvodimo ekstra djevičansko maslinovo ulje, nagrađivano na **Noćnjaku** – međunarodnoj smotri uljara i maslinara Mediterana. Godine **2006.,** u konkurenciji s 200-tinjak izlagača, dobivamo **Diplomu i Zlatnu medalju,** kao i **Pehar šampiona.**

**2010.** naš je učenik Mislav Domić proglašen najboljim zadrugarom od Zadružnog saveza Dalmacije, pa je predstavio rad naših maslinara u uredu Predsjednika Mesića, na Pantovčaku i dobio medijsku pozornost. **2011.** i **2012.,** dobivamo brončane medalje za ekstra djevičansku kvalitetu ulja, a na Noćnjaku **2014.** **zlatnu i dvije brončane medalje** **za autohtone proizvode** od maslinovog ulja (kantarionovo ulje i eko sapune). Dobivamo i priznanje za **uzorno održavanje maslinika 2014,** od eko-udruge Lijepa naša.

Jedno od najvrijednijih priznanja zadruzi je i **Povelja Hrvatske udruge učeničkog zadrugarstva** - godišnja nagrada za školsku godinu **2007./2008.**

Učenici 9. razreda škole Lilla Akademien iz Švedske, međunarodne škole Matija Gubec iz Zagreba, eko škole Vladimir Nazor Crikvenica, centra Juraj Bonači posjećuju nas da bi smo im predstavili svoj rad i prezentirali ga kroz praktične radionice npr. izrade sapuna ili jednodnevne projekte proizvodnje ulja od tradicionalnog načina branja, preko hladnog prešanja u uljari do pakiranja.

**Organiziramo i radionice izrade** tradicionalnih spara, višenamjenskih torbica od recikliranih plastičnih vrećica, kao i radionice izrade recikliranih prostirki od starih majica.

Djeca i učitelji, prigodom obilježavanja važnih datuma, **kuhaju tradicijska jela**: fritule, riblju pogaču, bakalar ili sušene mole.

Sve svoje dokumentirane projekte predstavljamo na smotrama, šaljemo na različita nacionalna i europska natjecanja, o **njima pišemo na mrežnoj stranici** **škole (hrvatski, engleski, talijanski)** i tako dopiremo do široke publike. Turistima su te stranice najzanimljivije.

Predstavili smo ih međunarodnoj javnosti **u Švedskoj 2013.,** **američkim studentima** u ljetnoj školi arhitekture na Drveniku Velikom **2011**., te Englezima, Moleškim Hrvatima, Amerikancima, Ircima koji su posjećivali školu.

Na engleskom smo jeziku pisali autorske članke o **svojoj župnoj crkvi**, o **svetištu Gospa od Prizidnica**, o porijeklu **imena slatinskih ulica**, o **lokalnoj flori**, a posebno o autohtonim **orhidejama**, o Božićnim i uskrsnim **običajima**, o obilježavanju **maškara**, o slatinskim **gustirnama**, o **mediteranskoj medvjedici....**

U školskom/mjesnom listu imamo redovnu rubriku **Slatinska lica** – koja posebno oduševljava strane turiste, kao dokument o ljudima koji nestaju. (većinom su to lica starijih starosjedilaca). Nastojimo pričati o ljudima i mjestu kroz umjetničku fotografiju.

Posebno vrijedno otkriće bila su nam dva **samouka mještana**, gospoda Marin Baras i Tomislav Nakir, kojima smo **2013. organizirali prvu samostalnu izložbu u školi,** a o njima pisali i u školskom listu. Pozvali smo turiste – s odobrenjem umjetnika, da za vrijeme boravka u Slatinama, posjete i **razgledaju njihove radionice i izloške**, s mogućnošću kupnje maketa brodova ili skulptura raspetog Isusa rađenih od maslinovog drva. Time smo značajno **obogatili turističku** **ponudu** Slatina.

Sve svoje proizvode i **prodajemo** na županijskim i skoro svim državnim smotrama učeničkog zadrugarstva svake godine, na lokalnim sajmovima autohtonih proizvoda: Maslina, Vridne ruke obale, Zagore i škoja, Dani mladog maslinovog ulja u Trogiru, Sajam zdravlja i ljepote, Saso sajam u Splitu, Sajam cvijeća u Splitu, Bakalarijada u Arbaniji, Žrnovački sajam Perunova baština, Prvi Dani o' patade 2014. u Slatinama, na mjesnim feštama i sajmovima, proslavama Dana zahvalnosti za plodove zemlje – lokalnim, međužupanijskim i državnim.

Kroz rad eko sekcije istražili smo i fotografirali orhideje otoka Čiova, puževe i školjkaše Jadrana, tradicionalnu proizvodnju soli sušenjem na suncu, sušenje mola, soljenje inćuna, kiseljenje kapulice, krpanje ribarskih mreža, tradicionalnu proizvodnju ulja, izradu spara. Šest različitih projekata smo prezentirali na međunarodnom natjecanju Volvo u Švedskoj. Izvrsne ocjene i pohvale dobili smo **2010./2011.** za projekt Plastično (ni)je fantastično , da bi **2011. /2012.,** zajedno s 12 ekipa iz cijeloga svijeta, bili izabrani za sudjelovanje u finalu u Švedskoj, gdje smo predstavili tradicionalnu proizvodnju soli „ **Wealth from the sea“ – „Blago iz morskih dubina.“**

Vrtlarska sekcija sadi i njeguje autohtone biljke, a proizvode od lavande i buhača prodaje. Prigodom 25. Praznika cvijeća u Splitu dobiva nagradu za najbolje uređenu školsku javnu površinu u Splitu. **2001**. dobivamo nagradu **Najljepši školski vrt, a Cvjetnu zastavu** **2005**.

Likovna sekcija čuva baštinu na svoj način: izrađuje različite  **suvenire:** dalmatinske kućice, keramičke rozete sa crkvice u Prizidnicama, drvene kutijice oslikane lokalnim motivima, drvene brodove od naplavina, slike na platnu s isključivo slatinskim motivima, ispisuju tradicionalne slatinske recepte na šivanim, platnenim kuhinjskim pregačama.

Eko-etno sekcija sakuplja stare predmete od mještane i **formira malu mjesnu eko zbirku** u školskom prostoru. Rade lončanice od oblutaka, sakupljaju slatinske recepte, uvezuju i objavljuju recepte na hrvatskom i engleskom (i na ručno reciklitanom papiru).

Turistička kultura se njeguje od samih početaka i integrirana kroz sve sekcije. U tom je smislu, predstavljanje medijima od velike važnosti. Rad škole predstavljemo u reportažama radio postaja, TV emisijama: Ćakula, Dica sretnih lica, Dobro jutra Hrvatska, Slušaj kako zemlja diše, zatim u dnevnom tisku, te kroz našu bogatu izdavačku djelatnost, kao i kroz proizvodnju i plasman autohtonih suvenira.

Izdavačka se djelatnost također proteže kroz sve sekcije i objedinjuje im rad. Mještani su bili oduševljeni pronalaženjem stare školske **Kronake** na tavanu škole i njezinim ponovnim izdavanjem - zalaganjem i trudom tadašnje ravnateljice Danice Zaić. Ovaj vrijedni **povijesni** **dokument**, pisan krasopisom tadašnjih ravnatelja priča o povijesti mjesta, ali i o svim događanjima u državama i sistemima u kojima je škola živjela, od **1913. do 1952**., Prvo je izdanje rasprodano.

 **2009**. izdali smo **zidne kalendare** s 12 likovnih radova učenika, za 12 mjeseci, zatim i dječju priču **Ja mijau te,** autorice Dunja Kalilić. Učenici naših nižih razreda škole su je ilustrirali.

**Nosač zvuka** sa školskom himnom **Lipe naše Slatine**, i još nekoliko pjesama, snimljen je **2010.**

**Prvi turistički vodič Slatina i okolice** **2010.,** namijenjen je turistima i gotovo rasprodan, a nastao je višegodišnjim radom velikog broja učenika i učitelja. Ogromna je potreba za njegovim ponovnim izdavanjem. U njemu smo objedinili višegodišnja istraživanja, na hrvatskom, engleskom i talijanskom.

**Uvezani slatinski recepti i katalog naših proizvod**a na engleskom jeziku, također su rasprodani.

Fotografirali smo mjesto, i kada se sakupio novac, tiskali **razrednice** s 30-tak slatinskih motiva. **Časopis Slatinko** prati školska i mjesna zbivanja, pa je prerastao u lokalni list koji izlazi jednom godišnje, a ima i elektroničko izdanje od ove školske godine.

 **Podlistak s pjesmama slatinske pučke pjesnikinje** Nikoline Andrijolić, darovali smo čitateljima jednog od brojeva Slatinka.

U **Monografiji škole, 2013.,** objedinjene su sve školske aktivnosti i projekti, ilustrirana je mnoštvom starih i novih fotografija. Mještani je rado listaju i kupuju.

**Suveniri/magneti** sa slatinskim motivima namijenjeni su turistima: duga nad slatinskim krovovima, najstarija slatinska gajeta, orhideje slatinskih livada, raznoliki biljni i životinjski svijet Čiova, dalmatinska kamena kućica, slika Gospe od Prizidnica iz 14.st., kamena kućica i slično.

Važno je istaknuti da sve ove godine upravo škola Slatine i njena UZ Prizidnica **opskrbljuju lokalni turistički ured suvenirima**. Prve slatinske suvenire izradila je upravo naša škola.

K**atalog proizvoda** učeničke zadruge (25 različitih proizvoda), na hrvatskom i engleskom jeziku, mala je knjižica koja, uz osnovne podatke o proizvodima i cijene, iznosi zanimljivosti o svakom pojedinom tradicionalnom proizvodu kojega izrađujemo. Tako smo, npr. opisali kako smo solili inćune na starinski ribarski način (uz sušenje mola), te dali nekoliko jednostavnih domaćih recepata. Pisali smo i o tarmi – ljekovitom pripravku naših baka, za koji mnogi nisu nikada ni čuli, također i o načinu kako se ručno izrađuju eko sapuni i krema za lice, o korištenju spare za nošenje tereta, itd.

I, **u zaključku,** možemo kazati slijedeće: koliko god su naši proizvodi i projekti važni za mjesto Slatine i njegovu turističku ponudu, te za razvijanje naših poduzetničkih i socijalnih vještina, još je važnija činjenica da pomoću njih učimo o sebi i svojoj prošlosti, tražeći njezino mjesto u sadašnjosti i budućnosti ovoga kraja.

Sistematičnim radom i istraživanjim baštine – prirodne i kulturne, upoznavanjem i pravilnim vrednovanjem onoga što nam je najbliže, stvaramo autentične materijalne i nematerijalne vrijednosti, obogaćujući sebe i svoj zavičaj dok. Sve zahtjevniji suvremeni gosti prepoznaju i cijene upravo prirodnost i autentičnost koju ovdje nalaze.

**Izvješće su pomogle sastaviti** (sakupljajući podatke iz različitih izvora) učenice Nika Ćatipović i Ivana Fidler (osmašice), a **posložila i zaokružila** je mentorica Ljiljana Jelinić.

 **U Slatinama, ljeta Gospodnjega 2015.**